
ΠΕΡΙΕΧΟΜΕΝΑ 


ΠΡΟΕΔΡΙΚΑ ΔΙΑΤΑΓΜΑΤΑ 

161. Προσαρμογή του Προεδρικού Διατάγματος 259/ 

1997 προς τις διατάξεις της Οδηγίας 98/71/ΕΚ 
του Ευρωπαϊκού Κοινοβουλίου και του Συμβουλί¬ 
ου της 13ης Οκτωβρίου 1998 για τη νομική προ¬ 
στασία σχεδίων και υποδειγμάτων». 1 

162. Όργανα που αποφασίζουν ή γνωμοδοτούν και ει¬ 
δικές ρυθμίσεις σε θέματα δημοσίων έργων που 
εκτελούνται από το Μετοχικό Ταμείο Πολιτικών 


Υπαλλήλων. 2 

163. Διαδικασία και προϋποθέσεις πρόσληψης επι¬ 

στημονικών συνεργατών, εργαστηριακών συνερ¬ 
γατών, εκπαιδευτικών ειδικών μαθημάτων (ΕΕΜ) 
και ειδικών συνεργατών στα Τεχνολογικά Εκπαι¬ 
δευτικά Ιδρύματα (ΤΕΙ). 3 

164. Χορήγηση οικονομικής ενισχύσεως σε ορισμένες 

κατηγορίες ναυτικών λόγω εορτών Χριστουγέν¬ 
νων 2001. 4 


ΠΡΟΕΔΡΙΚΑ ΔΙΑΤΑΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠΆΡΙΘ. 161 
Προσαρμογή του Προεδρικού Διατάγματος 259/1997 
προς τις διατάξεις της Οδηγίας 98/71/ΕΚ του Ευρω¬ 
παϊκού Κοινοβουλίου και του Συμβουλίου της 13ης 
Οκτωβρίου 1998 για τη νομική προστασία σχεδίων και 
υποδειγμάτων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εχοντας υπόψη: 

1. Τις διατάξεις του άρθρου 4του Ν. 1338/83 «Εφαρμο¬ 
γή του κοινοτικού δικαίου» (ΦΕΚ Α' 34), όπως αντικατα- 
στάθηκε με το άρθρο 6 παρ. 4 του Ν. 1440/1984 (ΦΕΚ Α' 
70) και τροποποιήθηκε με το άρθρο 22 του Ν. 2789/2000 
(ΦΕΚ Α' 21) καθώς και του άρθρου 65 του Ν. 1892/1990 
(ΦΕΚ Α' 101). 

2. Τις διατάξεις του άρθρου δευτέρου του Ν. 2077/1992 
«Κύρωση της Συνθήκης για την Ευρωπαϊκή Ενωση καιτων 


σχετικών πρωτοκόλλων και δηλώσεων που περιλαμβάνο¬ 
νται στην Τελική Πράξη (ΦΕΚΑ' 136) 

3. Το τέταρτο άρθρο του Ν. 2417/1996 «Κύρωση του 
Διακανονισμού της Χάγης για τη διεθνή κατάθεση των 
βιομηχανικών σχεδίων και υποδειγμάτων της 6ης Νοεμ¬ 
βρίου 1925, όπως αναθεωρήθηκε στη Χάγη στις 28 Νοεμ¬ 
βρίου 1960 και της Συμπληρωματικής Πράξης της Στοκ¬ 
χόλμης της 14ης Ιουλίου 1967, όπως τροποποιήθηκε στις 
28Σεπτεμβρίου 1979» (ΦΕΚΑ' 139). 

4. Το Π.Δ 81/2002 «Συγχώνευση των Υπουργείων Εθνι¬ 
κής Οικονομίας και Οικονομικών στο Υπουργείο Οικονο¬ 
μίας και Οικονομικών» (ΦΕΚ Α' 57). 

5. Το άρθρο 29Ατου Ν. 1558/85 «Κυβέρνηση και Κυβερ¬ 
νητικά Οργανα (ΦΕΚ Α' 137), το οποίο προστέθηκε με το 
άρθρο 27 του Ν. 2081/92 «Ρύθμιση του θεσμού των Επι¬ 
μελητηρίων, τροποποίηση των διατάξεων του Ν. 1712/ 
1987 για τον εκσυχρονισμό των επαγγελματικών οργανώ¬ 
σεων, των εμπόρων, βιοτεχνών και λοιπών επαγγελματιών 
και άλλες διατάξεις» (ΦΕΚΑ' 154) καιαντικαταστάθηκεμε 
το άρθρο 1 παρ. 2α του Ν. 2469/1997 «Περιορισμός και 
βελτίωση της αποτελεσματικότητας των κρατικών δαπα¬ 
νών και άλλες διατάξεις» (ΦΕΚ Α'38). 

6. Το γεγονός ότι από τις διατάξεις του παρόντος Προ¬ 
εδρικού Διατάγματος δεν προκαλείται δαπάνη σε βάρος 
του Κρατικού Προϋπολογισμού. 

7. Την με αριθμό 157 της 22ας Μαρτίου 2002 γνωμοδό¬ 
τηση του Συμβουλίου της Επικράτειας, ύστερα από πρό¬ 
ταση των Υπουργών Οικονομίας και Οικονομικών, Δικαιο¬ 
σύνης και Ανάπτυξης, αποφασίζουμε: 

Αρθρο 1 

Σκοπός 

Σκοπός του παρόντος Προεδρικού Διατάγματος είναι η 
προσαρμογή του Προεδρικού Διατάγματος 259/1997 
«Διατάξεις εφαρμογής του Διακανονισμού της Χάγης για 
τη διεθνή κατάθεση των βιομηχανικών σχεδίων και υπο¬ 
δειγμάτων που κυρώθηκε με το Νόμο 2417/1996 και δια¬ 
τάξεις για τον εθνικό τίτλο προστασίας», (ΦΕΚ Α' 185) 
προς τις διατάξεις της Οδηγίας 98/71/ΕΚ του Ευρωπαϊ¬ 
κού Κοινοβουλίου και του Συμβουλίου της 13ης Οκτωβρί¬ 
ου 1998 «για τη νομική προστασία σχεδίων και υποδειγ¬ 
μάτων» (ΕΕ 1289/28.10.98). 

Αρθρο 2 

(άρθρο 1 εδ. γτης οδηγίας 98/71/ΕΚ) 

Στηνπαρ. 1 του άρθρου 2του Π.Δ. 259/1997προστίθε¬ 
ται εδάφιο γ, που έχει ως εξής: 

«γ. «Σύνθετο προϊόν», το προϊόν που αποτελείται από 
πολλά συστατικά δυνάμενα να αντικατασταθούν επιτρέ¬ 
ποντας την αποσυναρμολόγηση και επανασυναρμολόγη- 
ση του προϊόντος.» 

Αρθρο 3 

(άρθρο 5 παρ. 2 και άρθρο 3 παρ. 4 της οδηγίας 

98/71/ΕΚ) 

1. Στην παρ. 5 του άρθρου 12 του Π.Δ. 259/1997 αντικα¬ 
θίσταται η φράση «σχετικά με τις τεχνικές ανάγκες» ως 
εξής: 

«κατά την εκπόνηση του σχεδίου ή υποδείγματος». 

2. Η παρ. 7 του άρθρου 12 του Π.Δ. 259/1997 αντικαθί¬ 
σταται ως εξής: 

«Ως συνήθης χρήση κατά την έννοια της παραπάνω πα¬ 
ραγράφου 6, νοείται κάθε χρήση εκ μέρους του τελικού 
καταναλωτή, εκτός από τη συντήρηση ή την επισκευή ή 
άλλες παρόμοιες υπηρεσίες». 

Αρθρο 4 

(άρθρο 6 παρ.2 της οδηγίας 98/71/ΕΚ) 

Το πρώτο εδάφιο της παραγράφου 1 του άρθρου 14του 
Π.Δ. 259/1997 αντικαθίσταται ως εξής: 

«Δεν αναιρείται ο νέος και ατομικός χαρακτήρας ενός 
σχεδίου ή υποδείγματος σύμφωνα με το άρθρο 12 παρ. 3 
και 4 του παρόντος προεδρικού διατάγματος, στην περί¬ 
πτωση που το σχέδιο ή υπόδειγμα έχει καταστεί προσιτό 
στο κοινό κατά το δωδεκάμηνο που προηγήθηκετης ημε¬ 
ρομηνίας κατάθεσης της αίτησης για καταχώρηση ή εφό¬ 
σον διεκδικείται προτεραιότητα, της ημερομηνίας προτε¬ 
ραιότητας, εάν συντρέχει ένας από τους παρακάτω λό¬ 
γους:» 

Αρθρο 5 

(άρθρο 9 της οδηγίας 98/71/ΕΚ) 

Το άρθρο 27 του Π .Δ. 259/1997 αντικαθίσταται ως εξής: 

1. «Ο δικαιούχος προστατεύεται και έναντι σχεδίων ή 
υποδειγμάτων που δεν προκαλούν στον ενημερωμένο 
χρήστη διαφορετική συνολική εντύπωση. 

2. Γιατην εκτίμηση του πεδίου προστασίας λαμβάνεται 
υπόψη και ο βαθμός ελευθερίας του δημιουργού του σχε¬ 
δίου ή υποδείγματος κατά ην εκπόνηση του σχεδίου ή 
υποδείγματος». 

Αρθρο 6 

(άρθρο 11 παρ. 1 εδ. α και δ, παρ. 4 και 7 της οδηγίας 

98/71/ΕΚ) 

1. Στην παρ. 1 του άρθρου 16 του Π.Δ. 259/1997 προ¬ 
στίθενται νέα εδάφια ε και στ ως εξής: 

«ε. δεν πρόκειται για σχέδιο ή υπόδειγμα κατά την έν¬ 
νοια του άρθρου 2 παρ. 1 εδ. α» 

«στ. εάν το σχέδιο ή υπόδειγμα συγκρούεται με προη¬ 
γούμενο σχέδιο ή υπόδειγμα το οποίο έχει διατεθεί στο 
κοινό μετά την κατάθεση της αίτησης καταχώρισης ή, εάν 
διεκδικείται προτεραιότητα, μετά την προτεραιότητα, και 
το οποίο προστατεύεται ήδη πριν από την εν λόγω ημε¬ 
ρομηνία με καταχωρισμένο κοινοτικό σχέδιο ή υπόδειγμα 
ή αίτηση για καταχώριση κοινοτικού σχεδίου ή υποδείγ¬ 
ματος ή με καταχώριση σχεδίου ή υποδείγματος στο οι¬ 
κείο κράτος μέλος, ή με αίτηση για καταχώριση των σχε¬ 
τικών δικαιωμάτων». 

2. Η παρ. 2 του άρθρου 16 του Π.Δ. 259/1997 αντικαθί¬ 
σταται ως εξής: 


«Το λόγο ακυρότητας που προβλέπεται στην παρ. 1 εδ. 
στ μπορεί να επικαλεστεί μόνο ο υποβάλλωντην αίτηση ή 
ο κάτοχος του ανταγωνιστικού δικαιώματος. Κατά τα λοι¬ 
πά εφαρμόζονται ανάλογα οι διατάξεις της παραγράφου 
2 του άρθρου 15 του Ν. 1733/1987». 

3. Στο άρθρο 16 του Π.Δ. 259/1997 προστίθεται νέα 
παρ. 5 ως εξής: 

«Αν έχει κηρυχθεί άκυρο ένα καταχωρισμένο σχέδιο ή 
υπόδειγμα δυνάμει του άρθρου 16παρ. 1 εδ. β,τοσχέδιοή 
υπόδειγμα μπορεί να καταχωρηθεί ή να διατηρηθεί το δι¬ 
καίωμα σε τροποποιημένη μορφή, εάν με τη μορφή αυτή 
πληρούνται οι προϋποθέσεις προστασίας και διατηρείται η 
ταυτότητα του σχεδίου ή υποδείγματος. Η καταχώριση ή η 
διατήρηση σε τροποποιημένη μορφή μπορεί να περιλαμ¬ 
βάνει καταχώριση συνοδευόμενη από μερική παραίτηση 
εκ μέρουςτου κατόχου του δικαιώματος επί σχεδίου ή υπο¬ 
δείγματος ή εγγραφή σε μητρώο σχεδίων και υποδειγμά¬ 
των δικαστικής απόφασης με την οποία κηρύσσεται η με¬ 
ρική ακυρότητα του σχεδίου ή υποδείγματος.» 

Αρθρο 7 

(άρθρο 15 της οδηγίας 98/71/ΕΚ) 

Μετά το άρθρο 29 του Π.Δ. 259/1997 προστίθεται νέο 
άρθρο 29Α ως εξής: 

«Ανάλωση δικαιωμάτων 

Τα δικαιώματα που παρέχει η καταχώριση σχεδίου ή 
υποδείγματος δεν εκτείνονται στις πράξεις που αφορούν 
ένα προϊόν στο οποίο έχει ενσωματωθεί ή εφαρμοστεί ένα 
σχέδιο ή υπόδειγμα που εμπίπτει στο πεδίο προστασίας 
του σχετικού δικαιώματος, όταν το προϊόν έχει διατεθεί 
στην αγορά της Κοινότητας από τον ίδιο το δικαιούχο του 
σχεδίου ή υποδείγματος ή με τη συναίνεσή του.» 

Άρθρο 8 

Η ισχύς των διατάξεων του παρόντος αρχίζει από της 
28ης Οκτωβρίου 2001, ημερομηνίας κατά την οποία σύμ¬ 
φωνα με το άρθρο 19 παρ. 1, της αριθ. 98/71/ΕΚ Οδηγίας 
τα κράτη - μέλη έπρεπε να θέσουν σε ισχύ τις αναγκαίες 
νομοθετικές, κανονιστικές ή διοικητικές διατάξεις για τη 
συμμόρφωσή τους με την Οδηγία αυτή. 

Στον Υπουργό Ανάπτυξης αναθέτουμε τη δημοσίευση 
και εκτέλεση αυτού του Προεδρικού Διατάγματος. 

Αθήνα, 31 Μάίου 2002 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 

ΟΙ ΥΠΟΥΡΓΟΙ 

ΟΙΚΟΝΟΜΙΑΣ ΚΑΙ 

ΟΙΚΟΝΟΜΙΚΩΝ ΑΝΑΠΤΥΞΗΣ 

Ν. ΧΡΙΣΤΟΔΟΥΛΑΚΗΣ Α. ΤΣΟΧΑΤΖΟΠΟΥΛΟΣ 

ΔΙΚΑΙΟΣΥΝΗΣ 

Φ. ΠΕΤΣΑΛΝΙΚΟΣ 
-*- 

( 2 ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ΑΡΙΘ. 162 

Όργανα που αποφασίζουν ή γνωμοδοτούν και ειδικές 
ρυθμίσεις σε θέματα δημοσίων έργων που εκτελούνται 
από το Μετοχικό Ταμείο Πολιτικών Υπαλλήλων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1) Τις διατάξεις της παρ. 3 του άρθρου 19 και της παρ. 

3του άρθρου 18του Ν. 1418/84 «Δημόσια'Εργα και ρυθ¬ 
μίσεις συναφών θεμάτων» (Α' 23), όπως ισχύει. 

2) Τις διατάξεις του άρθρου 12παρ. 5του Ν. 2443/96 (Α' 
265), των άρθρων 4 παρ. στ., 11 και 12του Π.Δ. 251/1989 
«Οργανισμός Μετοχικού Ταμείου Πολιτικών Υπαλλήλων» 
(ΑΊ18), και του άρθρου 19 παρ. 27 του Ν. 2386/96 (Α' 43). 

3) Την αριθμό 1100383/1330/Α0006/31 -10-2001 Κοινή 
Απόφαση του Πρωθυπουργού και του Υπουργού Οικονο¬ 
μικών «Καθορισμός αρμοδιοτήτων των Υφυπουργών Οι¬ 
κονομικών (Β' 1485). 

4) Τις διατάξειςτου άρθρου 29Ατου Ν. 1558/1985 «Κυ¬ 
βέρνηση και Κυβερνητικά Όργανα (Α' 137), όπως προ¬ 
στέθηκε με το άρθρο 27 του Ν. 2081/92 (Α' 154) και τρο¬ 
ποποιήθηκε με την παρ. 2 εδ. α' του άρθρου 1 του Ν. 
2469/97 (Α' 38). 

5) Το γεγονός ότι από τις διατάξεις του παρόντος δεν 
προκαλείται δαπάνη σε βάρος του προϋπολογισμού του 
ΜΤΠΥ. 

6) Την υπ’ αριθ. 215/2002 γνωμοδότηση του Συμβουλί¬ 
ου της Επικράτειας μετά από πρόταση της Υπουργού Πε¬ 
ριβάλλοντος, Χωροταξίας, Δημοσίων'Εργων και του Υφυ¬ 
πουργού Οικονομίας και Οικονομικών, αποφασίζουμε: 

Άρθρο 1 

Αρμόδια Όργανα 

Αρμόδιοι για τη λήψη αποφάσεων κατά τις διατάξεις 
του Ν. 1418/84 «Δημόσια έργα και ρυθμίσεις συναφών θε¬ 
μάτων», όπως κάθε φορά ισχύει, και των εκτελεστικών αυ¬ 
τού Προεδρικών Διαταγμάτων, για τα έργα που εκτελού- 
νται από το Μετοχικό Ταμείο Πολιτικών Υπαλλήλων 
(Μ.Τ.Π.Υ.) είναι το Διοικητικό Συμβούλιο του Μετοχικού 
Ταμείου Πολιτικών Υπαλλήλων (Μ.Τ.Π.Υ.) ή τα εξουσιο¬ 
δοτημένα όργανα, σύμφωνα με τις οργανωτικές του δια¬ 
τάξεις και όπως ειδικότερα ορίζεται στα επόμενα άρθρα. 

Άρθρο 2 

Διευθύνουσα Υπηρεσία - Προϊσταμένη Αρχή 

1. Τα αρμόδια όργανα στα οποία αναφέρεται το προη¬ 
γούμενο άρθρο είναι ειδικότερα: 

α) «Διευθύνουσα Υπηρεσία» ή «Επιβλέπουσα Υπηρε¬ 
σία» είναι το Τμήμα Τεχνικής Υπηρεσίας και συντήρησης 
ακινήτων της Διεύθυνσης Διοικητικής Υποστήριξης - Ακί¬ 
νητης Περιουσίας του Μετοχικού Ταμείου Πολιτικών 
Υπαλλήλων (Μ.Τ.Π.Υ.), ή η αρμόδια, κατά τις ισχύουσες 
κάθε φορά διατάξεις αυτού, υπηρεσία 

β) «Προϊσταμένη Αρχή» ή «Εποπτεύουσα Αρχή» είναι το 
Διοικητικό Συμβούλιο του Μετοχικού Ταμείου Πολιτικών 
Υπαλλήλων (Μ.Τ.Π.Υ.) ή τα εξουσιοδοτημένα όργανα, 
σύμφωνα με τις ισχύουσες κάθε φορά οργανωτικές του 
διατάξεις. 

2. α) Επιβλέποντες ορίζονται τεχνικοί υπάλληλοι του 
Μετοχικού Ταμείου Πολιτικών Υπαλλήλων (Μ.Τ.Π.Υ.) με 
απόφασητου Προϊσταμένου του ΤμήματοςΤεχνικής Υπη¬ 
ρεσίας και συντήρησης ακινήτων της Διεύθυνσης Διοικη¬ 
τικής Υποστήριξης - Ακίνητης Περιουσίας του Μετοχικού 
Ταμείου Πολιτικών Υπαλλήλων (Μ.Τ.Π.Υ.) ή της αρμό¬ 
διας, κατά τις ισχύουσες κάθε φορά διατάξεις αυτού, 
υπηρεσίας. 

β) Με Απόφαση του Υπουργού Οικονομικών ή του εξου¬ 
σιοδοτημένου οργάνου μπορούν να ορίζονται ως επιβλέ- 
ποντες των έργων του Μετοχικού Ταμείου Πολιτικών 
Υπαλλήλων (Μ.Τ.Π.Υ.) και τεχνικοί του Υπουργείου Οικο¬ 
νομικών. 


Άρθρο 3 

Τεχνικό Συμβούλιο 

1. Το Τεχνικό Συμβούλιο συγκροτείται με απόφαση του 
Διοικητικού Συμβουλίου και αποτελείται από: 

α) Τον Προϊστάμενο του Δικαστικού Γραφείου του Νο¬ 
μικού Συμβουλίου του Κράτους που λειτουργεί στη Κε¬ 
ντρική Υπηρεσία του Μετοχικού Ταμείου Πολιτικών Υπαλ¬ 
λήλων (Μ.Τ.Π.Υ.), ως πρόεδρο, που ορίζεται με τον ανα¬ 
πληρωτή του, με την απόφαση συγκρότησης. 

β) Ένα τεχνικό υπάλληλο κατηγορίας ΠΕ με βαθμό Α' ή 
Β'της Γ ενικής Γ ραμματείας Δημοσίων Έργωντου Υπουρ¬ 
γείου Περιβάλλοντος, Χωροταξίας, Δημοσίων Έργων, 
που ορίζεται με τον αναπληρωτή του από τον Υπουργό 
Περιβάλλοντος, Χωροταξίας, Δημοσίων Έργων. 

γ) Ένα τεχνικό υπάλληλο κατηγορίας ΠΕ με βαθμό Α' ή 
Β' της Διεύθυνσης Τεχνικών Υπηρεσιών του Υπουργείου 
Οικονομικών, που ορίζεται με τον αναπληρωτή του από 
τον Υπουργό Οικονομικών. 

δ) Έναν εκπρόσωπο του Τεχνικού Επιμελητηρίου της 
Ελλάδος (ΤΕΕ), που ορίζεται με τον αναπληρωτή του από 
τη Διοικούσα Επιτροπή του ΤΕΕ. 

ε) Τον Προϊστάμενο του Τμήματος Τεχνικής Υπηρεσίας 
και συντήρησης ακινήτων της Διεύθυνσης Διοικητικής 
Υποστήριξης - Ακίνητης Περιουσίας του Μετοχικού Τα¬ 
μείου Πολιτικών Υπαλλήλων (Μ.Τ.Π.Υ.) ή της αρμόδιας, 
κατά τις ισχύουσες κάθε φορά διατάξεις αυτού, υπηρε¬ 
σίας. 

2. Καθήκοντα Γραμματέα εκτελεί υπάλληλος του Τμή¬ 
ματος Τεχνικής Υπηρεσίας και συντήρησης ακινήτωντης 
Διεύθυνσης Διοικητικής Υποστήριξης - Ακίνητης Περιου¬ 
σίας του Μετοχικού Ταμείου Πολιτικών Υπαλλήλων 
(Μ.Τ.Π.Υ.) ή της αρμόδιας, κατά τις ισχύουσες κάθε φορά 
διατάξεις αυτού, υπηρεσίας, που ορίζεται με τον αναπλη¬ 
ρωτή του με την απόφαση συγκρότησης. 

3. Τα θέματα εισηγούνται στο Συμβούλιο ο Προϊστάμε¬ 
νος του Τμήματος Τεχνικής Υπηρεσίας και συντήρησης 
ακινήτων της Διεύθυνσης Διοικητικής Υποστήριξης - Ακί¬ 
νητης Περιουσίας του Μετοχικού Ταμείου Πολιτικών 
Υπαλλήλων (Μ.Τ.Π.Υ.) ή της αρμόδιας, κατά τις ισχύου- 
σες κάθε φορά διατάξεις αυτού, υπηρεσίας. 

4. Όταν συζητούνται θέματα που προβλέπονται στο άρ¬ 
θρο 4 του Ν. 2576/98 (ΦΕΚ25 Α'), μετέχει ένας εκπρόσω¬ 
πος των εργοληπτικών οργανώσεων. 

5. Το Τεχνικό Συμβούλιο είναι σε απαρτία όταν είναι πα- 
ρόντες ο Πρόεδρος ή ο αναπληρωτής του και δύο από τα 
μέλη του. 

6. Οι αποφάσεις και γνωμοδοτήσεις λαμβάνονται με 
απόλυτη πλειοψηφία των παρόντων μελών. Σε περίπτωση 
ισοψηφίας υπερισχύει η ψήφος του Προέδρου. 

Το Τεχνικό Συμβούλιο παρέχει τη γνώμη του για τα θέ¬ 
ματα που ορίζει ο Ν. 1418/84, όπως κάθε φορά ισχύει, και 
τα εκτελεστικά αυτού διατάγματα, καθώς επίσης και για 
το κάθε θέμα που παραπέμπει το Διοικητικό Συμβούλιο ή 
το όργανο που είναι αρμόδιο να αποφασίσει σε κάθε συ¬ 
γκεκριμένη περίπτωση. 

Η θητεία του Συμβουλίου ορίζεται διετής. 

Άρθρο 4 

Διεθνείς Διαγωνισμοί 

Η διακήρυξη και διεξαγωγή διεθνών διαγωνισμών για 
έργα που αφορά το παρόν διάταγμα εγκρίνονται με από¬ 
φαση του Διοικητικού Συμβουλίου του Μετοχικού Ταμεί- 

ου Πολιτικών Υπαλλήλων (Μ.Τ.Π.Υ.), μετά από γνώμη του 
Τεχνικού Συμβουλίου αυτού. 

Άρθρο 5 

Παρεκκλίσεις - Πρότυπα συμβατικά τεύχη 

1. Όπου προβλέπονται παρεκκλίσεις από τις κείμενες 
διατάξεις για τη μελέτη και κατασκευή έργων του Μετοχι¬ 
κού Ταμείου Πολιτικών Υπαλλήλων (Μ.Τ.Π.Υ.), εγκρίνο- 
νται από το Διοικητικό Συμβούλιο του Μ.Τ.Π.Υ. μετά από 
γνώμη του Τεχνικού Συμβουλίου του Μετοχικού Ταμείου 
Πολιτικών Υπαλλήλων (Μ.Τ.Π.Υ.). 

2. Πρότυπα συμβατικά τεύχη που δεν καλύπτονται από 
τα αντίστοιχα της Γενικής Γραμματείας Δημοσίων Έργων 
του Υπουργείου Περιβάλλοντος, Χωροταξίας, Δημοσίων 
Έργων, εγκρίνονται με κοινή απόφαση των Υπουργών Πε¬ 
ριβάλλοντος, Χωροταξίας, Δημοσίων Έργων και Υπουρ¬ 
γού Οικονομικών, μετά από γνώμη του Τεχνικού Συμβουλί¬ 
ου Δημοσίων Έργων της Γ ενικής Γ ραμματείας Δημοσίων 
Έργων του Υπουργείου Περιβάλλοντος, Χωροταξίας, Δη¬ 
μοσίων Έργων και πρόταση του Διοικητικού Συμβουλίου 
του Μετοχικού Ταμείου Πολιτικών Υπαλλήλων (Μ.Τ.Π.Υ.) 

Άρθρο 6 

Αιτήσεις θεραπείας 

1. Στις αιτήσεις θεραπείας του αναδόχου, που ασκού¬ 
νται σύμφωνα με τις διατάξεις του άρθρου 12 του Ν. 
1418/84, όπως κάθε φορά ισχύει, αποφασίζει το Διοικητι¬ 
κό Συμβούλιο του Μετοχικού Ταμείου Πολιτικών Υπαλλή¬ 
λων (Μ.Τ.Π.Υ.), μετά από γνώμη του Τεχνικού Συμβουλίου 
αυτού. 

2. Οι αιτήσεις αυτές απευθύνονται στο Διοικητικό Συμ¬ 
βούλιο και επιδίδονται στην υπηρεσία που εξέδωσε την 
προσβαλλόμενη πράξη, χωρίς να απαιτείται κοινοποίηση 
στον Υπουργό Οικονομικών ή στον Υπουργό Περιβάλλο¬ 
ντος, Χωροταξίας, Δημοσίων Έργων. 

Άρθρο 7 

Θέματα που δεν ρυθμίζονται ειδικά με τις διατάξεις του 
παρόντος διέπονται από το Ν. 1418/84, όπως κάθε φορά 
ισχύει και τα Προεδρικά Διατάγματα και τις κανονιστικές 
πράξεις που εκδίδονται κατ’ εξουσιοδότηση του. 

Άρθρο 8 

Η ισχύς του διατάγματος αυτού αρχίζει από τη δημοσί¬ 
ευση του στην Εφημερίδα της Κυβερνήσεως. 

Στην Υπουργό Περιβάλλοντος, Χωροταξίας, Δημοσίων 
Έργων αναθέτουμε τη δημοσίευση και εκτέλεση του δια¬ 
τάγματος αυτού. 

Αθήνα, 17 Ιουνίου 2002 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 

ΟΙ ΥΠΟΥΡΓΟΙ 

ΥΦΥΠ. ΟΙΚΟΝΟΜΙΑΣ ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ 

ΚΑΙ ΟΙΚΟΝΟΜΙΚΩΝ ΚΑΙ ΔΗΜΟΣΙΩΝ ΕΡΓΩΝ 

ΓΕΩΡΓΙΟΣ ΦΛΩΡΙΔΗΣ ΒΑΣΩ ΠΑΠΑΝΔΡΕΟΥ 

Διαδικασία και προϋποθέσεις πρόσληψης επιστημονικών 
συνεργατών, εργαστηριακών συνεργατών, εκπαιδευ¬ 
τικών ειδικών μαθημάτων (ΕΕΜ) και ειδικών συνεργα¬ 
τών στα Τεχνολογικά Εκπαιδευτικά Ιδρύματα (ΤΕΙ). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) τηςπαρ. 10 του άρθρου 19 του Ν. 1404/83 (ΦΕΚ 173 
τ.Α), όπως αντικαταστάθηκε με το Κεφ. Γ του άρθρου 4 
τουν. 2916/2001 (ΦΕΚ114τ.Α') 
β) του άρθρου 29Α του Ν. 1558/1985 (ΦΕΚ 137τ. Α'), 
όπως αυτό προστέθηκε με το άρθρο 27 του Ν. 2081/1992 
(ΦΕΚ 154τ.Α') και αντικαταστάθηκε μετηνπαρ. 2ατου άρ¬ 
θρου 1 του Ν. 2469/1997 (ΦΕΚ 138τ. Α'). 

2. Το γεγονός ότι από την εφαρμογή των διατάξεων του 
παρόντος ΠΔ δεν προκαλείται δαπάνη σε βάρος του προ¬ 
ϋπολογισμού των ΤΕΙ. 

3. Την αριθμ. Δ229/16-5-2002 γνωμοδότηση του Ε' Τμή¬ 
ματος του Συμβουλίου της Επικράτειας με πρόταση του 
Υπουργού Εθνικής Παιδείας και Θρησκευμάτων, αποφα¬ 
σίζουμε : 

Άρθρο 1 

Διαδικασία προκήρυξης θέσεων Επιστημονικών Συνερ¬ 
γατών, 

Εργαστηριακών Συνεργατών και Εκπαιδευτικών Ειδι¬ 
κών Μαθημάτων (ΕΕΜ). 

1. Οι θέσεις επιστημονικών συνεργατών, εργαστηρια¬ 
κών συνεργατών και εκπαιδευτικών ειδικών μαθημάτων 
προκηρύσσονται. 

2. Στην προκήρυξη ορίζονται: 

α) το τμήμα, ο τομέας, το γνωστικό αντικείμενο ή η ειδι¬ 
κότητα, κατά περίπτωση, της προς πλήρωση θέσης, 
β) ο αριθμός ωρών εβδομαδιαίας απασχόλησης, 
γ) τα τυπικά προσόντα που πρέπει να έχουν οι υποψή¬ 
φιοι και τα υποβαλλόμενα δικαιολογητικά, 
δ) ο χρόνος υποβολής των δικαιολογητικών και η Γραμ- 
ματεία στην οποία κατατίθενται αυτά. 

3. Το Συμβούλιο του τμήματος μετά από εισήγηση του 
τομέα, που υποβάλλεται σ’ αυτό κατά το πρώτο δεκαήμε¬ 
ρο του μηνάς Απριλίου, συνέρχεται σε τακτική ή έκτακτη 
συνεδρίαση μέσα στο δεύτερο δεκαήμερο του μηνάς 
Απριλίου και προτείνει στο Συμβούλιο του ΤΕΙ την προκή¬ 
ρυξη των θέσεων. Αν πρόκειται για θέσεις μελών ΕΕΜ η 
πρόταση γίνεται από το Συμβούλιο του Κέντρου Ξένων 
Γλωσσών και Φυσικής Αγωγής (Κ.Ξ.Γ.Φ.Α) και εφόσον δεν 
λειτουργεί Συμβούλιο διότι δεν επαρκεί ο αριθμός τακτι¬ 
κών μελών στο ΚΞΓΦΑ ή δεν λειτουργεί ΚΞΓΦΑ, οι θέσεις 
προκηρύσσονται από το Συμβούλιο του ΤΕΙ. Για τα τμή¬ 
ματα που δεν έχουν τον απαραίτητο αριθμό τακτικών με¬ 
λών ΕΠ, οι θέσεις προκηρύσσονται από το Συμβούλιο του 
ΤΕΙ, μετά από εισήγηση της οικείας Σχολής όπου λει¬ 
τουργεί. 

4. Ηπροκήρυξη υπογράφεται απότονΠρόεδρο του ΤΕΙ 

και δημοσιεύεται με τη φροντίδα της Γραμματείας του οι¬ 
κείου ΤΕΙ δύο τουλάχιστον φορές με διαφορά πέντε (5) 
ημερών η μία δημοσίευση από την άλλη, σε μία ημερήσια 
εφημερίδα της Αθήνας και μία της Θεσσαλονίκης και σε 
μία ευρείας κυκλοφορίας της έδρας του αντίστοιχου ΤΕΙ, 
εφόσον κυκλοφορεί. Η προκήρυξη αναρτάται στους πί¬ 
νακες ανακοινώσεων του ΤΕΙ και κοινοποιείται σε όλα τα 
ΑΕΙ και ΤΕΙ. 

5. Μέσα σε αποκλειστική προθεσμία είκοσι ημερών από 
την επομένη της ημερομηνίας της τελευταίας δημοσίευ¬ 
σης στον ημερήσιο τύπο, υποβάλλονται στη Γραμματεία 
του τμήματος οι αιτήσεις των υποψηφίων μαζί με όλα τα 
αναγκαία για την κρίση δικαιολογητικά. Τα δικαιολογητι- 
κά πρέπει να φέρουν αρίθμηση, να είναι τοποθετημένα 
μέσα σε ειδικό φάκελο και να συνοδεύονται από πλήρες 
βιογραφικό σημείωμα, συνοπτική ανάλυση του επιστημο¬ 
νικού τους έργου καθώς και πίνακα των υποβαλλόμενων 
δικαιολογητικών. Τα δικαιολογητικά πρέπει να είναι θεω¬ 
ρημένα επίσημα από τις κατά το νόμο αρμόδιες αρχές. Τ ο 
αυτό ισχύει και για τα ξενόγλωσσα δικαιολογητικά, τα 
οποία πρέπει να συνοδεύονται από νόμιμες μεταφράσεις. 
Οι τίτλοι σπουδών του εξωτερικού πρέπει να συνοδεύο¬ 
νται από πράξη ή βεβαίωση του οικείου οργάνου, με την 
οποία αναγνωρίζονται ως ισότιμοι προς τους τίτλους που 
απονέμονται από τα εκπαιδευτικά ιδρύματα της ημεδα¬ 
πής. 

6. Συμπλήρωση των δικαιολογητικών της προκήρυξης 
μετά την κατάθεση και πρωτοκόλληση των αιτήσεων υπο¬ 
ψηφιότητας επιτρέπεται μόνο αν πρόκειται για διευκρινι¬ 
στικά στοιχεία που ζητήθηκαν συμπληρωματικά από τα 
αρμόδια όργανα πρόσληψης και αφορούν σε δικαιολογη- 
τικά που κατατέθηκαν εμπρόθεσμα. 

Άρθρο 2 

Διαδικασία επιλογής Επιστημονικών Συνεργατών, 
Εργαστηριακών Συνεργατών και Εκπαιδευτικών Ειδικών 
Μαθημάτων (ΕΕΜ) 

1. Η αξιολόγηση των υποψηφίων πραγματοποιείται από 
τριμελή εισηγητική επιτροπή, που ορίζεται με απόφαση 
του οικείου συμβουλίου του τμήματος όχι αργότερα από 
πέντε (5) ημέρες μετά τη λήξη της προθεσμίας υποβολής 
των αιτήσεων και αποτελείται από μέλη Εκπαιδευτικού 
Προσωπικού (ΕΠ) του τμήματος βαθμίδας Καθηγητή ή 
Αναπληρωτή Καθηγητή ή Επίκουρου Καθηγητή ΤΕΙ. Αν 
στο τμήμα δεν υπηρετούντρία τουλάχιστον μέλη ΕΠ βαθ¬ 
μίδας Καθηγητή ή Αναπληρωτή Καθηγητή ή Επίκουρου 
Καθηγητή, η εισηγητική επιτροπή συγκροτείται ή συ¬ 
μπληρώνεται με απόφαση του Συμβουλίου του ΤΕΙ από 
μέλη ΕΠ και άλλων τμημάτων του ιδίου ή συγγενέστερου 
γνωστικού πεδίου του ιδίου ή άλλου ΤΕΙ ύστερα από γρα¬ 
πτό αίτημα του προϊσταμένου του οικείου Τμήματος. Αν 
πρόκειται να αξιολογηθούν μέλη ΕΕΜ, η εισηγητική επι¬ 
τροπή ορίζεται με απόφαση του Συμβουλίου του ΚΞΓΦΑ 
και αποτελείται από μέλη Ειδικού Διδακτικού Προσωπι¬ 
κού (Ε.ΔΙ.Π.) του ΚΞΓΦΑ. Αν δεν επαρκεί ο αριθμός ή δεν 
λειτουργεί ΚΞΓΦΑ, η εισηγητική επιτροπή ορίζεται με 
απόφαση του Συμβουλίου του ΤΕΙ και αποτελείται από μέ¬ 
λη Ε.ΔΙ.Π. του ιδίου ή άλλου ΤΕΙ. 

2. Η τριμελής εισηγητική επιτροπή υποβάλλει στο Συμ¬ 
βούλιο του τμήματος γραπτή εισηγητική έκθεση για κάθε 
μία κατηγορία στην οποία περιλαμβάνονται: 

α) Πλήρης πίνακας όλων των υποψηφίων, για κάθε κα¬ 


τηγορία, κατ’ αλφαβητική σειρά στον οποίο καταγράφο¬ 
νται τα τυπικά προσόντα των υποψηφίων, σύμφωνα με 
όσα ορίζονται στο άρθρο 19 του Ν. 1404/83, όπως αντι- 
καταστάθηκε με το Κεφ. Γ του άρθρου 4του Ν. 2916/01. 

β) πίνακας κατάταξης κατά αξιολογική σειρά των υπο¬ 
ψηφίων που έχουν τα τυπικά και ουσιαστικά προσόντα 
του εδαφ. βτηςπαρ. 1 του άρθρου 19του Ν. 1404/1983, 
όπως αντικαταστάθηκε με το Κεφάλαιο Γ του άρθρου 4 
του Ν. 2916/2001, η οποία θα πρέπει να προκύπτει από 
σαφή αντιπαράθεση των τυπικών και ουσιαστικών τους 
προσόντων. 

γ) πίνακας κατάταξης κατά αξιολογική σειρά των υπο¬ 
ψηφίων που διαθέτουν τα προσόντα της παρ. 2 του άρ¬ 
θρου 19 του Ν. 1404/1983, όπως αντικαταστάθηκε με το 
Κεφ. Γ του άρθρου 4του Ν. 2916/2001. 

Αν πρόκειται για αξιολόγηση ΕΕΜ η έκθεση της εισηγη¬ 
τικής επιτροπής υποβάλλεται στο Συμβούλιο του ΚΞΓΦΑ 
και εφόσον δεν λειτουργεί Συμβούλιο διότι δεν επαρκεί ο 
αριθμός των τακτικών μελών του ΚΞΓΦΑ ή δεν λειτουργεί 
ΚΞΓΦΑ, στο Συμβούλιο του ΤΕΙ. 

3. Κατά την εξέταση των σχετικών δικαιολογητικών των 
υποψηφίων η εισηγητική επιτροπή μπορεί να καλεί ενώ¬ 
πιον της τους υποψηφίους για παροχή διευκρινίσεων. 

4. Η εισηγητική έκθεση αναρτάται στον πίνακα ανακοι¬ 
νώσεων του τμήματος, όπου οι υποψήφιοι μπορούν να 
λαμβάνουν γνώση και να υποβάλουν σχετικό υπόμνημα 
εντός πέντε (5) ημερών από την ημερομηνία αναρτήσεως 
της εισηγητικής έκθεσης. 

5. Μετά την πάροδο πέντε ημερών από την ανάρτηση 
της εισηγητικής έκθεσης, συνέρχεται μετά από πρόσκλη¬ 
ση του προϊσταμένου του οικείου τμήματος σε τακτική ή 
έκτακτη συνεδρίαση το Συμβούλιο του τμήματος, με απο¬ 
κλειστικό θέμα τη διατύπωση πρότασης προς το Συμβού¬ 
λιο του ΤΕΙ για την επιλογή των υποψηφίων Επιστημονι¬ 
κών Συνεργατών, Εργαστηριακών Συνεργατών και ΕΕΜ. 

6. Το Συμβούλιο του τμήματος εκτιμά την εισηγητική έκ¬ 
θεση της τριμελούς επιτροπής και διαμορφώνει με απλή 
πλειοψηφίατην απόφασή του προς το Συμβούλιο του ΤΕΙ. 
Τ α μέλη του Συμβουλίου του τμήματος οφείλουν πάντοτε 
να αιτιολογούν την ψήφο τους. 

7. Η πρόταση του Συμβουλίου του τμήματος μαζί με την 
έκθεση της εισηγητικής επιτροπής υποβάλλεται στο Συμ¬ 
βούλιο του ΤΕΙ. 

8. Το Συμβούλιο του ΤΕΙ σε τακτική ή έκτακτη συνε¬ 
δρίασή του αποφασίζει τηνπρόσληψη Επιστημονικών Συ¬ 
νεργατών, Εργαστηριακών Συνεργατών και ΕΕΜ με βάση 
τον πίνακα κατάταξης των υποψηφίων κατά την αξιολογι¬ 
κή σειρά της εισηγητικής επιτροπής, όπως αυτή έχει εν¬ 
δεχομένως διαμορφωθεί από το Συμβούλιο του τμήματος 
και έχει διατυπωθεί στη σχετική πρότασή του. Το Συμ¬ 
βούλιο του ΤΕΙ δεν μπορεί να αποφασίσει πρόσληψη υπο¬ 
ψηφίων κατά παρέκκλιση του πίνακα αξιολογικής κατάτα¬ 
ξης και σε περίπτωση διαφωνίας αναπέμπει μία μόνο φο¬ 
ρά το θέμα στο Συμβούλιο του τμήματος αιτιολογώντας 
τη διαφωνία του. 

9. Η απόφαση του Συμβουλίου του ΤΕΙ για την πρόσλη¬ 
ψη των συνεργατών και των μελών ΕΕΜ αποστέλλεται 
στον υπεύθυνο του τομέα μέσω του προϊσταμένου του 
τμήματος. Ο υπεύθυνος του τομέα αναθέτει με έγγραφό 
του, που επιδίδεται με απόδειξη, το διδακτικό έργο στους 
επιλεγέντες συνεργάτες του τμήματος ή στα μέλη ΕΕΜ, 
που καλούνται να υποβάλουν υπεύθυνη δήλωση του Ν. 
1599/1986 με την οποία δηλώνουν ότι δεν απασχολούνται 

σε άλλο ΤΕΙ ή σε περίπτωση που απασχολούνται το ωρά¬ 
ριο που τους έχει ανατεθεί και να υπογράψουν τη σχετική 
σύμβαση εντός τριών (3) ημερών από την ημερομηνία 
ανάθεσης. Η πρόσκληση κοινοποιείται στον Πρόεδρο του 
ΤΕΙ. Εάν ο προσλαμβανόμενος δεν προσέλθει μέσα στην 
προθεσμία της παραγράφου αυτής, τότε καλείται ο αμέ¬ 
σως επόμενος στον πίνακα αξιολόγησης. 

Άρθρο 3 

Διαδικασία πρόσληψης Ειδικών Συνεργατών 

1. α) Οι Ειδικοί Συνεργάτες προσλαμβάνονται με σύμ¬ 
βαση μερικής απασχόλησης η οποία έχει διάρκεια ένα 
ακαδημαϊκό έτος. 

β) Μετά από εισήγηση του τομέα, πρόταση του Συμ¬ 
βουλίου του τμήματος και απόφαση του Συμβουλίου του 
ΤΕΙ, δημοσιεύεται, με υπογραφή του Προέδρου του ΤΕΙ, 
πρόσκληση εκδήλωσης ενδιαφέροντος δύο (2) τουλάχι¬ 
στον φορές σε μία (1) ημερήσια εφημερίδα της Αθήνας, 
μία (1) της Θεσσαλονίκης και σε μία (1) της έδρας του οι¬ 
κείου ΤΕΙ. Η πρόσκληση εκδήλωσης ενδιαφέροντος 
αναρτάται στους πίνακες ανακοινώσεων του ΤΕΙ και κοι¬ 
νοποιείται στα κατά περίπτωση σχετιζόμενα με τα γνω¬ 
στικά αντικείμενα του τομέα Επιμελητήρια και στις Επαγ¬ 
γελματικές ή Επιστημονικές Ενώσεις ή Συλλόγους της 
έδρας του ΤΕΙ. 

2. Στην πρόσκληση ενδιαφέροντος ορίζονται: 

α) το τμήμα, ο τομέας και τα αντικείμενα εκπαιδευτικής 
απασχόλησης, 

β) τα τυπικά προσόντα που πρέπει να έχουν οι ενδιαφε¬ 
ρόμενοι, 

γ) ο μέγιστος επιτρεπόμενος αριθμός ωρών εβδομαδι¬ 
αίας απασχόλησης, 

δ) τα δικαιολογητικά που πρέπει να υποβάλει ο ενδια¬ 
φερόμενος, 

ε) ο χρόνος υποβολής των δικαιολογητικών και η Γραμ- 
ματεία στην οποία κατατίθενται αυτά. 

3. α) Για την αξιολόγηση των υποψηφίων Ειδικών Συ¬ 
νεργατών ΤΕΙ ο υπεύθυνος του τομέα καταρτίζει πίνακα 
αξιολόγησης των αιτήσεων των ενδιαφερομένων κατ’ αλ¬ 
φαβητική σειρά, στον οποίο καταγράφονται τα προσόντα 
αυτών όπως ορίζονται στηνπαρ. 7 του άρθρου 19 του Ν. 
1404/83 η οποία αντικαταστάθηκε με το Κεφ. Γ' του άρ¬ 
θρου 4 του Ν. 2916/01, προσδιορίζει το αντικείμενο της 
επαγγελματικής απασχόλησης αυτών και εκφέρει ουσια¬ 
στική κρίση για τη συνάφεια του αντικειμένου της επαγ¬ 
γελματικής απασχόλησης των ενδιαφερομένων προς τα 
εκπαιδευτικά ενδιαφέροντα του τομέα καθώς και για την 
ειδικότερη ενίσχυση του επιπέδου των δραστηριοτήτων 
του τομέα που αναμένεται λόγω των εξειδικευμένων γνώ¬ 
σεων των ενδιαφερομένων. 

Μέσα σε προθεσμία είκοσι (20) ημερών από την ημερο¬ 
μηνία λήξης υποβολής αιτήσεων, ο υπεύθυνος του τομέα 
υποβάλλει στο Συμβούλιο του τμήματος μέσω του Προϊ¬ 
σταμένου εισήγηση για την πρόσληψη Ειδικού Συνεργά¬ 
τη, αναπόσπαστο μέρος της οποίας είναι ο πίνακας αξιο¬ 
λόγησης. Στην εισήγηση αιτιολογείται ειδικώς η πρόταση 
πρόσληψης Ειδικού Συνεργάτη με βάση τα στοιχεία του 
πίνακα αξιολόγησης και προσδιορίζεται το αντικείμενο 
και ο χρόνος της εκπαιδευτικής απασχόλησης του προ- 
τεινόμενου Ειδικού Συνεργάτη. 

β) Το Συμβούλιο του Τμήματος συνέρχεται μετά από 
πρόσκληση του προϊσταμένου του τμήματος μέσα σε δέ¬ 
κα (10) ημέρες από την υποβολή της εισήγησης πρόσλη¬ 


ψης Ειδικών Συνεργατών, εκτιμά την εισήγηση του υπευ¬ 
θύνου του τομέα και διαμορφώνει με απλή πλειοψηφία 
την πρότασή του προς το Συμβούλιο του ΤΕΙ. 

Γ ια την απόφαση του Συμβουλίου του Τμήματος συνε- 
κτιμώνται τα στοιχεία που περιλαμβάνονται στην εισήγη¬ 
ση, το επίπεδο τεχνολογικής συνεργασίας μεταξύ του 
Τμήματος και της παραγωγικής μονάδας ή του οργανι¬ 
σμού, π.χ. στα πλαίσια κοινών εκπαιδευτικών ή ερευνητι¬ 
κών προγραμμάτων, η απασχόληση ή δυνατότητα απα¬ 
σχόλησης των πτυχιούχων του Τμήματος ή πρακτικής 
άσκησης των σπουδαστών, καθώς και η προσωπική συμ¬ 
βολή ή εκτίμηση της δυνατότητας συμβολής του ενδια¬ 
φερομένου στην περαιτέρω ανάπτυξη της συνεργασίας. 
Τα μέλη του Συμβουλίου του τμήματος πρέπει να αιτιολο¬ 
γούν ειδικώς την ψήφο τους. 

γ) Το Συμβούλιο του ΤΕΙ δεν μπορεί να αποφασίσει την 
πρόσληψη Ειδικού Συνεργάτη που δεν προτείνεται από 
το Συμβούλιο του Τμήματος και σε περίπτωση διαφωνίας 
αναπέμπει μία μόνο φορά το θέμα στο Συμβούλιο του 
Τ μήματος αιτιολογώντας την διαφωνία του. 

Η απόφαση του Συμβουλίου του ΤΕΙ αποστέλλεται στον 
υπεύθυνο του τομέα μέσω του προϊσταμένου του τμήμα¬ 
τος. Ο υπεύθυνος του Τομέα αναθέτει με έγγραφό του, 
που επιδίδεται με απόδειξη, το εκπαιδευτικό έργο στον 
επιλεγέντα Ειδικό Συνεργάτη, γνωστοποιεί τα δικαιολο- 
γητικά που πρέπει να υποβάλει ή να συμπληρώσει ο επι¬ 
λέγεις και τον καλεί να υπογράψει τη σχετική σύμβαση 
εντός τριών (3) ημερών από την ημερομηνία ανάθεσης. Η 
πρόσκληση κοινοποιείται στον Πρόεδρο του ΤΕΙ. 

Εάν ο προσλαμβανόμενος δεν προσέλθει μέσα στην πιο 
πάνω προθεσμία, καλείται ο αμέσως επόμενος στον πίνα¬ 
κα αξιολόγησης. 

Άρθρο 4 

Σύμβαση εργασίας 

1. Μεταξύ του επιλεγέντος Επιστημονικού ή Εργαστη¬ 
ριακού ή ΕΕΜ ή Ειδικού Συνεργάτη και του Προέδρου του 
ΤΕΙ υπογράφεται σύμβαση εργασίας στην οποία αναγρά¬ 
φονται: 

α) Τα ατομικά στοιχεία του προσλαμβανόμενου. Εάν 
πρόκειται για θέση Ειδικού Συνεργάτη αναγράφεται και η 
διευθυντική θέση την οποία κατέχει ο προσλαμβανόμε¬ 
νος κατά τον χρόνο υπογραφής της σύμβασης. 

β) Ο χρόνος έναρξης και ο χρόνος λήξης της ισχύος της 
σύμβασης. 

γ) Η κατηγορία στην οποία ανήκει ο προσλαμβανόμε¬ 
νος. 

δ) Ο αριθμός των ωρών εβδομαδιαίας διδακτικής ή εκ¬ 
παιδευτικής απασχόλησης και η αμοιβή του προσλαμβα¬ 
νόμενου. 

ε) Τοτμήμα, ο τομέας ή οιτομείς στους οποίους θα απα¬ 
σχοληθεί και τα μαθήματα, εργαστήριο ή τομείς που θα 
αναλάβει ο προσλαμβανόμενος. 

στ) Τυχόν άλλες υποχρεώσεις του προσλαμβανόμενου 
προς το τμήμα, τομέα, τομείς ή το ΤΕΙ. 

ζ) Οι όροι καταγγελίας της σύμβασης. 

η) Το πειθαρχικό δίκαιο που θα ισχύει. 

2. Η σύμβαση των Επιστημονικών Συνεργατών, Εργα¬ 
στηριακών Συνεργατών, ΕΕΜ και Ειδικών Συνεργατών 
μπορεί να καταγγελθεί για σπουδαίο λόγο, όπως υπηρε¬ 
σιακή ανεπάρκεια, πλημμελής εκτέλεση των καθηκόντων 
του, συχνές απουσίες, διατάραξη της λειτουργίας του 
Τμήματος ή του τομέα, έλλειψη πνεύματος συνεργασίας 

με τα όργανα του Ιδρύματος ή τους λοιπούς εκπαιδευτι¬ 
κούς. 

3. Αν κατά τη διάρκεια ισχύος της σύμβασης εργασίας 
ο προσληφθείς παραιτηθεί ή αποχωρήσει για οποιοδήπο- 
τε λόγο, η σύμβαση θεωρείται αυτοδικαίως λυθείσα. Η 
αδικαιολόγητη απουσία από τα καθήκοντα πάνω από το 
5% των συνολικών ωρών απασχόλησης μέσα σε ένα εξά¬ 
μηνο, συνιστά καταγγελία της σύμβασης εκ μέρους του 
προσληφθέντος. 

4. Στους Επιστημονικούς Συνεργάτες, Εργαστηρια¬ 
κούς Συνεργάτες, ΕΕΜ και Ειδικούς Συνεργάτες εφαρ¬ 
μόζονται αναλογικά οι κείμενες διατάξεις περί πειθαρχι¬ 
κού δικαίου που ισχύουν για το μόνιμο ΕΠ και ΕΔΙΠ των 
ΤΕΙ. 

5. Στους Επιστημονικούς Συνεργάτες, Εργαστηρια¬ 
κούς Συνεργάτες και ΕΕΜ μπορεί να ανατίθεται και άλλο 
έργο, σχετιζόμενο μετά διδακτικά τους καθήκοντα όπως 
συνοδοί σε εκπαιδευτικές εκδρομές ή μελέτη θεμάτων 
σπουδών, διεθνείς συνεργασίες, παροχή νομικών υπηρε¬ 
σιών. 

Άρθρο 5 

Συμμετοχή των Συνεργατών και των Εκπαιδευτικών 

Ειδικών Μαθημάτων σε Συλλογικά Όργανα των ΤΕΙ 

ΟΙ Επιστημονικοί Συνεργάτες, οι Εργαστηριακοί Συνερ¬ 
γάτες, οι Ειδικοί Συνεργάτες και οι Εκπαιδευτικοί Ειδικών 
Μαθημάτων μετέχουν στην Γενική Συνέλευση του Τομέα 
και στη Γενική Συνέλευση του Τμήματος με δικαίωμα λό¬ 
γου αλλά όχι ψήφου. 

Άρθρο 6 

Επισκέπτες Καθηγητές 

Οι Επισκέπτες Καθηγητές έχουντις υποχρεώσεις και τα 
δικαιώματα των Καθηγητών ΤΕΙ, εκτός από το δικαίωμα 
να εκλέγουν και να εκλέγονται στα διάφορα συλλογικά 
όργανα. 

Άρθρο 7 

Καταργούμενες Διατάξεις 

Από της δημοσιεύσεως του παρόντος καταργείται το 
ΠΔ 355/1996 (ΦΕΚ231 τ.Α') 

Στον Υπουργό Εθνικής Παιδείας και Θρησκευμάτων 
αναθέτουμε τη δημοσίευση και εκτέλεση του παρόντος 
Διατάγματος. 

Αθήνα, 13 Ιουνίου 2002 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 

Ο ΥΠΟΥΡΓΟΣ 

ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 

ΠΕΤΡΟΣ Δ. ΕΥΘΥΜΙΟΥ 
-♦- 

(4) 

ΠΡΟΕΔΡΙΚΟ ΔΙΑΤΑΓΜΑ ΥΠ’ΑΡΙΘΜ. 164 

Χορήγηση οικονομικής ενισχύσεως σε ορισμένες κατη¬ 
γορίες ναυτικών λόγω εορτών Χριστουγέννων 2001. 

Ο ΠΡΟΕΔΡΟΣ 

ΤΗΣ ΕΛΛΗ ΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α. Των άρθρων 4 (παρ. 1, εδ. ιγ) και 5 του Ν. 6002/1934 


«Περί προστασίας των ανέργων εργατών θαλάσσης και 
των οικογενειών αυτών» (Α' 37) όπως συμπληρώθηκαν και 
αντικαταστάθηκαν αντίστοιχα με το άρθρο 1 του ΑΝ 
113/1936 «Περί συμπληρώσεως του Ν. 6002 κ.λ.π.» (Α' 
398) και το άρθρο 5του Ν. 318/1976 «Περί συστάσεως ορ¬ 
γανικών θέσεων του επιστημονικού και βοηθητικού Υγει¬ 
ονομικού προσωπικού του Οίκου Ναύτου» (ΑΊ11). 

β. Του άρθρου 29 Ατού Ν. 1558/1985 «Κυβέρνηση και 
Κυβερνητικά Όργανα» (Α' 137) το οποίο προσετέθη με το 
άρθρο 27 του Ν. 2081/1992 (Α' 154), όπως αντικαταστά- 
θηκε από το άρθρο 1 παρ. 2 ατού Ν. 2469/1997 (Α'38). 

γ. Της παρ. 3του άρθρου 22του Ν. 2362/1995 «ΠερίΔη- 
μοσίου Λογιστικού, ελέγχου των δαπανών του Κράτους 
και άλλες διατάξεις» (Α' 247). 

2. Την 1100383/1330/Α0006/31-10-01 Κοινή Απόφαση 
του Πρωθυπουργού και του Υπουργού Οικονομικών «Κα¬ 
θορισμός αρμοδιοτήτων των Υφυπουργών Οικονομικών» 
(ΒΊ485). 

3. Την 4608/28/5.9.2001 πρόταση του Διοικητικού Συμ¬ 
βουλίου του Οίκου Ναύτου. 

4. Την 356/30-11-01 γνωμοδότηση του Συμβουλίου 
Εμπορικού Ναυτικού. 

5. Το γεγονός ότι το παρόν Διάταγμα θα προκαλέσει δα¬ 
πάνη δραχμών διακοσίων δώδεκα εκατομμυρίων εξακο- 
σίων εβδομήντα πέντε χιλιάδων (212.675.000) ή 
624.137,93 ΕΥΡΩ η οποία θα καλυφθεί εξ ολοκλήρου από 
τις εγγεγραμμένες στον ΚΑΕ 0652 του προϋπολογισμού 
εξόδωντου Οίκου Ναύτου, οικονομικήςχρήσεως 2001 πι¬ 
στώσεις. 

6. Την 147/12-3-2002 γνωμοδότηση του Συμβουλίου 
της Επικράτειας με πρόταση του Υπουργού Εμπορικής 
Ναυτιλίας και Υφυπουργού Οικονομίας και Οικονομικών, 
αποφασίζουμε: 

ΑΡΘΡΟ 1 

Με την ευκαιρία των εορτών των Χριστουγέννων 2001, 
παρέχεται έκτακτη οικονομική ενίσχυση, υπό μορφή βοη¬ 
θήματος, στις κατά τις διατάξεις του παρόντος κατηγο¬ 
ρίες ανέργων ναυτικών από το Κεφάλαιο Ανεργίας και 
Ασθένειας Ναυτικών (Ν. 6002/1934 ΦΕΚ Α' 37) 

Το ύψος αυτής καθορίζεται σε: 

(α) Σαράντα χιλιάδες (40.000) δραχμές ή 117,39 ΕΥΡΩ 
για τους άγαμους και τις άγαμες. 

(β) Πενήντα πέντε χιλιάδες (55.000) δραχμές ή 161,41 
ΕΥΡΩ για τους έγγαμους ή έγγαμες ή έχοντες παιδιά. 

ΑΡΘΡ02 

1. Την οικονομική ενίσχυση του άρθρου 1 του παρό¬ 
ντος, δικαιούνται να λάβουν οι ναυτικοί που πληρούν τις 
εξής προϋποθέσεις: 

(α) Έχουν συνολική θαλάσσια υπηρεσία μεγαλύτερη 
από πέντε (5) χρόνια, από την οποία δεκατέσσερις (14) 
μήνες τουλάχιστον μέσα στην τελευταία, πριν από την 
25η Δεκεμβρίου 2001, τριετία, ή είκοσι τέσσερις (24) μή¬ 
νες συνολική θαλάσσια υπηρεσία κατά την τελευταία, 
πριν από την 25η Δεκεμβρίου 2001, τετραετία. 

(β) Έχει μεσολαβήσει, από την τελευταία απόλυσή τους 
και μέχρι την 25η Δεκεμβρίου 2001, χρονικό διάστημα όχι 
μικρότερο από τριάντα (30) ημέρες και όχι μεγαλύτερο 
από δώδεκα (12) μήνες. 

(γ) Είναι εγγεγραμμένοι στους καταλόγους ανέργων 
του Γραφείου Ευρέσεως Ναυτικής Εργασίας (ΓΕΝΕ) και 
έχουν κάρτα ανεργίας. 

(δ) Δεν παίρνουν σύνταξη ή δώρο από την πλοιοκτήτρια 
εταιρεία ή βοήθημα οποιοσδήποτε άλλης μορφής, κατά 
το χρόνο της καταβολής, πληντων περιπτώσεων των επι¬ 
δομάτων ασθένειας και ανεργίας του άρθρου 19 παρ. 2 
του Π.Δ. 894/1981 (Α'226) και του Π.Δ. 228/1998 (Α' 176) 
όπως αυτό τροποποιήθηκε από τα ΠΔ 110/2000 (Α' 104) 
και 281/2001 (Α' 196) και δεν προστατεύονται από το 
Ίδρυμα Κοινωνικών Ασφαλίσεων (Ι.Κ.Α.) ή άλλο δημόσιο 
ασφαλιστικό φορέα. 

(ε) Δεν έχουν επιδοθεί σε άλλη βιοποριστική απασχόλη¬ 
ση μετά την αναγραφομένη στο ναυτικό τους φυλλάδιο 
τελευταία απόλυση ή την αναγραφομένη στο διαβατήριό 
τους ημερομηνία εισόδου στη χώρα. 

Η συνδρομή των προϋποθέσεων των περιπτώσεων (α), 
(β) και (γ) ελέγχεται από το ναυτικό φυλλάδιο και το δια¬ 
βατήριο του δικαιούχου και πρέπει να συντρέχουν αθροι¬ 
στικά. 

Επικυρωμένα από τον Οίκο Ναύτου φωτοαντίγραφα δι- 
καιολογητικών φυλάσσονται στο φάκελο του δικαιούχου 
ναυτικού. 

2. Την οικονομική ενίσχυση του άρθρου 1 του παρό¬ 
ντος, δικαιούνται να λάβουν επίσης οι κατωτέρω κατηγο¬ 
ρίες ανέργων ναυτικών: 

(α) Ναυτικοί που δεν μπορούν να εργασθούν γιατί πά¬ 
σχουν από χρόνια νοσήματα, εφ’ όσον έχουν πάνω από 
οκτώ (8) χρόνια θαλάσσια υπηρεσία. 

(β) Ναυτικοί άνεργοι εγγεγραμμένοι στο ΓΕΝΕπου απο¬ 
λύθηκαν από τις τάξεις των Ενόπλων Δυνάμεων μετά την 
25η Ιουνίου 2001 και μέχρι την 25η Δεκεμβρίου 2001, εφ’ 
όσον έχουν τουλάχιστον δύο (2) χρόνια συνολική θαλάσ¬ 
σια υπηρεσία. 

(γ) Ναυτικοί άνεργοι εγγεγραμμένοι στο ΓΕΝΕ, που επι¬ 
δοτήθηκαν κατά τις διατάξεις του Π.Δ. 228/98 (Α' 176) 
όπως αυτό τροποποιήθηκε από τα Π.Δ. 110/00 (Α' 104) και 
281/01 (Α' 196) για ένα εξάμηνο τουλάχιστον μετά την 1 η 
Ιανουάριου 2001 και δεν ναυτολογήθηκαν από τότε πε¬ 
ρισσότερο από ένα (1) μήνα. 

(δ) Ναυτικοί χανσενικοί που νοσηλεύονται σε Νοσοκο¬ 
μείο Λοιμωδών Νόσων ή παραμένουν στο σπίτι τους. 

(ε) Ναυτικοί που φοιτούν στο Κέντρο Επιμόρφωσης 
Στελεχών Εμπορικού Ναυτικού και στη Σχολή Θαλαμηπό¬ 
λων. 

(στ) Ναυτικοί που φοιτούν στα Ειδικά Τμήματα υποψη¬ 
φίων Πλοιάρχων και Μηχανικών Γ' τάξεως Εμπορικού 
Ναυτικού. 

ΑΡΘΡΘ3 

1. Για τον υπολογισμό της αναφερόμενης στο άρθρο 2 
του παρόντος συνολικής θαλάσσιας υπηρεσίας, υπολογί¬ 
ζεται η κτηθείσα υπηρεσία: 

α) Σε πλοία με Ελληνική Σημαία. 

β) Σε πλοία με ξένη Σημαία συμβεβλημένα με το Ναυτι¬ 
κό Απομαχικό Ταμείο (ΝΑΤ). 

γ) Σε πλοία με ξένη Σημαία μη συμβεβλημένα με το Ναυ¬ 
τικό Απομαχικό Ταμείο 

(ΝΑΤ), εφ’ όσον έχει εξαγορασθεί σύμφωνα με τις ισχύ- 
ουσες διατάξεις. 

2. Το χρονικό διάστημα κατά το οποίο ο ναυτικός νοση¬ 


λεύτηκε σε Κλινική ή Νοσοκομείο, με δαπάνες του Οίκου 
Ναύτου ή του πλοιοκτήτη υπολογίζεται ως θαλάσσια υπη¬ 
ρεσία για τον σκοπό του παρόντος Προεδρικού Διατάγ¬ 
ματος. 

3. Δεν προσμετράται ως χρόνος θαλάσσιας υπηρεσίας, 
η υπηρεσία που διανύθηκε σε παροπλισμένα πλοία που 
δεν τηρούσαν ναυτολόγιο. 

4. Κατά τον υπολογισμό της θαλάσσιας υπηρεσίας και 
της ανεργίας ο μήνας υπολογίζεται σε τριάντα (30) ημέ¬ 
ρες, όπως ορίζει η περίπτωση 18 του άρθρου 1 του Π.Δ. 
894/81, τελευταία δε απόλυση λογίζεται η ημερομηνία μέ¬ 
χρι την οποία ο ναυτικός δικαιούται να λάβει αποζημίωση 
ή μισθό κατά τα άρθρα 62,66 και 75 του Κώδικα Ιδιωτικού 
Ναυτικού Δικαίου. 

ΑΡΘΡ04 

Για τον χαρακτηρισμό ως χρόνιου, του νοσήματος των 
ναυτικώντης περιπτώσεως (α) της παραγράφου 2του άρ¬ 
θρου 2 του παρόντος, αρμόδιοι είναι: 

(α) Η Κεντρική Υπηρεσία του Οίκου Ναύτου Πειραιά, για 
τις περιοχές αρμοδιότητος 

Οίκου Ναύτου Αθηνών - Πειραιώς και τέως Διοικήσεως 
Πρωτευούσης. 

(β) Οι έμμισθοι ιατροί του Οίκου Ναύτου, για τις περιο¬ 
χές αρμοδιότητος Επαρχιακών Παραρτημάτων Οίκου 
Ναύτου. 

(γ) Οι ιατροί του πλησιέστερου στην κατοικία του δικαι¬ 
ούχου Δημοσίου Νοσοκομείου, για τις υπόλοιπες περιο¬ 
χές. 

ΑΡΘΡ05 

Η οικονομική ενίσχυση του άρθρου 1 θα καταβληθεί 
στους δικαιούχους, εντός ανατρεπτικής προθεσμίας 15 
εργασίμων ημερών από της δημοσιεύσεως του παρό¬ 
ντος, με την προσέλευσή τους στον Οίκο Ναύτου Πειραιά 
ή στα κατά τόπους Κεντρικά Λιμεναρχεία, Λιμεναρχεία, 
Υπολιμεναρχεία και λοιπές Λιμενικές Αρχές οι οποίες 
έχουν εξουσιοδοτηθεί για το σκοπό αυτό. 

ΑΡΟΡ06 

Η καταβολή της οικονομικής ενίσχυσης, πληντης περί¬ 
πτωσης των χανσενικών ναυτικών της περιπτώσεως δ της 
παρ. 2 του άρθρου 2 του παρόντος, καταχωρίζεται από 
την Αρχή που καταβάλλει με ειδική πράξη στο φυλλάδιο 
του ναυτικού, και ο δικαιούχος υπογράφει σχετική από¬ 
δειξη. 

Αν ο δικαιούχος δεν γνωρίζει να υπογράφει, η καταβο¬ 
λή γίνεται μπροστά σε δύο μάρτυρες, που υπογράφουν 
την απόδειξη, αντί του δικαιούχου. 

Στον Υπουργό Εμπορικής Ναυτιλίας, αναθέτουμε την 
δημοσίευση και εκτέλεση του παρόντος Διατάγματος.- 

Αθήνα , 13 Ιουνίου 2002 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

